**EXPUNERE DE MOTIVE**

Sectorul energetic naţional are o importanţă deosebită pentru dezvoltarea economico-socială şi îmbunătăţirea calităţii vieţii. Cel mai important obiectiv de investiţii din Sectorul 6 al Municipiului Bucureşti, îl reprezintă programul de reabilitare termică a blocurilor de locuinţe. Având în vedere interesul major al Primăriei în implementarea cu succes a acestui program, Sectorul 6 al Municipiului Bucureşti, în exercitarea atribuţiilor ce îi revin, elaborează strategia locală în domeniul eficienţei energetice de reducere a consumului de energie şi a emisiei de CO2 pentru blocurile de locuinţe din Sectorul 6 al Municipiului Bucureşti.

Îmbunătăţirea managementului energiei este un factor direct de creştere economică, de reducere a poluării şi de economisire a resurselor astfel încât acestea să fie folosite într-un mod cât mai productiv.

Programul de reabilitare termică se realizează în conformitate cu Ordonanţa de Urgenţă nr. 18/2009, cu modificările şi completările ulterioare, care stabileşte lucrările de intervenţie pentru izolarea termică a blocurilor de locuinţe construite după proiecte elaborate în perioada 1950 – 1990, etapele necesare realizării lucrărilor, modul de finanţare al acestora, precum şi obligaţiile şi răspunderile autorităţilor administraţiei publice şi ale asociaţiilor de proprietari.

Având în vedere cele de mai sus, supunem Consiliului Local al Sectorului 6 al Municipiului Bucureşti spre aprobare proiectul de hotărâre privind aprobarea strategiei locale în domeniul eficienţei energetice de reducere a consumului de energie şi a emisiei de CO2 pentru blocurile de locuinţe din Sectorul 6 al Municipiului Bucureşti.

**PRIMAR,**

Gabriel Mutu